b'\n_START_ARTICLE_\nEdwin Linkomies\n_START_SECTION_\nVarhempi akateeminen ura\n_START_PARAGRAPH_\nAkateemisella urallaan Linkomies oli monessa suhteessa enn\xc3\xa4tyksellinen. H\xc3\xa4n kirjoitti ylioppilaaksi Rauman lyseosta jo 16-vuotiaana, hyp\xc3\xa4tty\xc3\xa4\xc3\xa4n yli monta luokkaa. Helsingin yliopistossa, jossa h\xc3\xa4nen p\xc3\xa4\xc3\xa4aineenaan oli latinan kieli, h\xc3\xa4n valmistui filosofian kandidaatiksi 19-vuotiaana ja tohtoriksi 25-vuotisp\xc3\xa4iv\xc3\xa4n\xc3\xa4\xc3\xa4n 1919. Toimittuaan roomalaisen filologian dosenttina 1921\xe2\x80\x931923 Linkomies nimitettiin Rooman kirjallisuuden professoriksi 29-vuotiaana._NEWLINE_Linkomies toimi historiallis-kielitieteellisen osaston (nykyinen humanistinen tiedekunta) dekaanina 1931\xe2\x80\x931932 ja yliopiston vararehtorina 1932\xe2\x80\x931943. Satakuntalainen Osakunta valitsi Linkomiehen 1934 inspehtorikseen, mit\xc3\xa4 virkaa h\xc3\xa4n hoiti vuoteen 1944.\n_START_SECTION_\nPoliittinen ura\n_START_PARAGRAPH_\nEdwin Linkomies oli kannattanut koulupoikana Nuorsuomalaista Puoluetta, mutta hallitusmuototaistelun yhteydess\xc3\xa4 h\xc3\xa4n liittyi monarkismia kannattaneeseen Kansalliseen Kokoomuspuolueeseen ja liukui sen oikeistosiipeen kannattaen yhteisty\xc3\xb6t\xc3\xa4 Is\xc3\xa4nmaallisen kansanliikkeen kanssa. Linkomies toimi my\xc3\xb6s Suomalais-Saksalaisen seuran puheenjohtajana. Eduskuntaan h\xc3\xa4net valittiin 1933 ja h\xc3\xa4n istui sen varapuhemiehen\xc3\xa4 1939\xe2\x80\x931943. Kokoomuspuolueen puheenjohtajana Linkomies oli 1943\xe2\x80\x931945. Talvisodan loppuvaiheessa Linkomies kannatti Neuvostoliiton kanssa teht\xc3\xa4v\xc3\xa4\xc3\xa4 rauhaa kovillakin ehdoilla. Talvi- ja jatkosodan v\xc3\xa4lisen rauhan aikana h\xc3\xa4n kannatti aktiivisesti saksalaissuuntausta._NEWLINE_Edwin Linkomies toimi p\xc3\xa4\xc3\xa4ministerin\xc3\xa4 jatkosodan aikana 1943\xe2\x80\x931944. Linkomiehen muodostama hallitus Tyko Reinikkaa (ml.) lukuun ottamatta kannatti rauhanpolitiikkaa ja se tiedustelikin Neuvostoliiton ehtoja useaan otteeseen. Hallitus totesi kuitenkin Neuvostoliiton ehdot liian koviksi, jotta niihin olisi voitu suostua silloisessa tilanteessa Suomen asevoimien ollessa edelleen Neuvostoliiton alueella, Karjalankannaksella ja Syv\xc3\xa4rill\xc3\xa4 saakka. Ainoastaan valtiovarainministeri V\xc3\xa4in\xc3\xb6 Tanner (sd.) kannatti silloisten ehtojen hyv\xc3\xa4ksymist\xc3\xa4._NEWLINE_Neuvostoliiton aloitettua Viipurin-Petroskoin offensiivin ja tasavallan presidentti Risto Rytin solmittua kes\xc3\xa4kuussa 1944 henkil\xc3\xb6kohtaisen Ribbentrop-sopimuksen, Ryti ilmoitti erostaan 1. elokuuta j\xc3\xa4tt\xc3\xa4en samalla presidentin teht\xc3\xa4vien hoidon. Koska ylip\xc3\xa4\xc3\xa4llikk\xc3\xb6 Gustaf Mannerheimist\xc3\xa4 tuli presidentti 4. elokuuta, Linkomies oli tasavallan presidentin teht\xc3\xa4vi\xc3\xa4 hoitava p\xc3\xa4\xc3\xa4ministeri kolmen p\xc3\xa4iv\xc3\xa4n ajan._NEWLINE_Linkomies joutui muun jatkosodan aikaisen valtiojohdon kanssa sotasyyllisyysoikeudenk\xc3\xa4yntiin saaden viiden ja puolen vuoden vankeusrangaistuksen 1946. H\xc3\xa4n vapautui ehdonalaiseen 1948 suoritettuaan tuomiosta puolet eli kaksi vuotta ja yhdeks\xc3\xa4n kuukautta. Lopuksi presidentti J. K. Paasikivi armahti h\xc3\xa4net ja nelj\xc3\xa4 muuta j\xc3\xa4ljell\xc3\xa4 ollutta syyllisen\xc3\xa4 tuomittua 1949. Vankilavuosinaan Linkomies kirjoitti muistelmateoksen Vaikea aika, joka julkaistiin vasta h\xc3\xa4nen kuolemansa j\xc3\xa4lkeen. Linkomies ei en\xc3\xa4\xc3\xa4 palannut varsinaiseen p\xc3\xa4iv\xc3\xa4npolitiikkaan, vaan keskittyi yliopistouraansa. H\xc3\xa4nen suhteensa sotasyyllisyysoikeudenk\xc3\xa4ynnin aikaiseen oikeusministeri Urho Kekkoseen normalisoituivat t\xc3\xa4m\xc3\xa4n ensimm\xc3\xa4isen presidenttikauden aikana ja Linkomies tuki Kekkosta presidentinvaalissa 1962.\n_START_SECTION_\nMy\xc3\xb6hempi akateeminen ura\n_START_PARAGRAPH_\nVapauduttuaan sotasyyllisyysvankeudesta 1948 Edwin Linkomies j\xc3\xa4tti politiikan ja siirtyi pysyv\xc3\xa4sti tieteen pariin. H\xc3\xa4n palasi paitsi Rooman kirjallisuuden professorin virkaansa my\xc3\xb6s moniin muihin sotaa edelt\xc3\xa4neisiin teht\xc3\xa4viins\xc3\xa4. Satakuntalainen Osakunta valitsi h\xc3\xa4net uudelleen inspehtorikseen 1950, mit\xc3\xa4 virkaa h\xc3\xa4n hoiti vuoteen 1956. Aikakauslehti Valvojan p\xc3\xa4\xc3\xa4toimittajana h\xc3\xa4n toimi uudelleen vuodet 1955\xe2\x80\x931963. Helsingin yliopiston rehtoriksi h\xc3\xa4net valittiin vuonna 1956 ja kansleriksi vuonna 1961._NEWLINE_Linkomies oli yksi 1950- ja 1960-lukujen merkitt\xc3\xa4vimmist\xc3\xa4 tiedepoliittisista vaikuttajista ja toimi useiden yliopistolaitoksen toimintaa merkitt\xc3\xa4v\xc3\xa4ll\xc3\xa4 tavalla linjanneiden komiteoiden j\xc3\xa4senen\xc3\xa4. Helsingin yliopisto promovoi Linkomiehen vuonna 1963 oikeustieteen kunniatohtoriksi._NEWLINE_Edwin Linkomies kuoli Helsingiss\xc3\xa4 syksyll\xc3\xa4 1963, 68-vuotiaana. Kuollessaan h\xc3\xa4n oli ollut professorinvirassaan nelj\xc3\xa4kymment\xc3\xa4 vuotta (tiett\xc3\xa4v\xc3\xa4sti Suomen enn\xc3\xa4tys). H\xc3\xa4n m\xc3\xa4\xc3\xa4r\xc3\xa4si vankilassa kirjoittamansa muistelmat salaisiksi vuoteen 1970 asti, jolloin ne julkaistiin Eino E. Suolahden toimittamina nimell\xc3\xa4 Vaikea aika.'